text: Forårsbebuder stikker hovedet frem
  03 april 2013 kl. 07.56
  Nu er det forår. Anemonerne kan nemlig ikke tage fejl. De første af dem er sprunget ud.
  Naturskoleleder Andreas Hermann, Gråsten, er kommet med beviset. Han har fundet tre anemoner i statsskoven, Avnbølsned ved Sønderborg.
  Det er 14 dage senere end sidste år, da de sprang ud 23. marts.
  - Dejligt at foråret har fået fat og nu kommer, noterer Andreas Hermann.
  Anemoner har brug for masser af sollys for at folde sig ud, og vejrudsigten byder på et solrigt døgn med temperaturer på mellem tre og otte grader. Natten til torsdag står den stadig på nattefrost.
  Anemonen er i slægt med ranunkelfamilien, der omfatter omkring 120 arter. Den breder sig med underjordiske jordstængler.
  